20 de minute. Atât durează să obții o ștampilă de medic. Prețul e modic - 91 de lei. Nu ți se cere niciun act oficial. După ce cumperi și un top de rețete, poți să eliberezi prescripţii medicale cu medicamente care nu pot fi cumpărate fără indicaţie medicală. Urmăriți un experiment jurnalistic Digi24, cu camera ascunsă, care scoate în evidență slăbiciunile sistemului medical românesc.

O simplă cerere, completată cu datele personale, o specialitatea medicală inventată și un cod de parafă de asemenea fictiv au fost suficiente.

Discuție cu vânzătoarea de la un centru de ștampile:

Reporter - Bună Ziua. Vreau și eu o ștampilă?

Vânzătoare - Pentru o societate?

Reporter - Nu. Medic. Aveți aici și codul, tot.

Vânzătoare - Îhî. Hai să vă arăt ce modele avem. Am modelul ăsta, un pic mai mic. Automat, scrisul va fi mai mic. Așa, o dată.

Reporter - Asta la ce preț este?

Vânzătoare - 70 de lei. Și asta ar fi următoarea după ea, unde ar încăpea textul la fix. Ar fi și destul de vizibil.

Reporter - Asta cât e?

Vânzătoare - 91.

Reporter - Dați-mi-o p-asta, vă rog.

Vânzătoare - Cu tușieră Neagră? Albastră?

Reporter - Neagră. Cam cât durează?

Vânzătoare - 20 de minute.

Reporter - Perfect!

După doar 20 de minute, parafa de medic specialist în obstetrică-ginecologie era gata.

Discuție cu vânzătoarea de la un centru de ștampile:

Reporter - Bună ziua. Am venit după ștampilă.

Vânzătoare - Aveți nevoie de factură?

Reporter - Nu. De bon.

Vânzătoare - Uitați.

Reporter - Ok.

Următorul pas: completarea unei rețete. Testăm dacă parafa falsă e convingătoare. Am pus un diagnostic banal, infecție urinară, pentru care am prescris un antibiotic. Farmacista care a citit rețeta nu a observat absolut nimic în neregulă.

Discuție cu farmacista:

Reporter - Bună ziua. Am și eu rețeta asta.

Farmacista - Nurofen, Nolicin... O să vă calculez pentru 7 zile, pentru cât v-a dat.

Reporter - Da, doamnă. Ră rog. Toată rețeta cât costă?

Farmacista - Totul v-a dat pentru 7 zile?

Reporter - Da.

Farmacista - Ar fi 100 de lei și 60 de bani.

Reporter - De ce costă așa mult? Ne-am uitat portofelul în mașină. Ne întoarcem imediat.

La finalul experimentului, am fost la Ministerul Sănătății, pentru a vedea care e punctul de vedere ministrului Sorina Pintea. I-am predat ștampila și rețeta.

Sorina Pintea, ministrul Sănătății: Da, are și cod de parafă... O să vă rog să-mi permiteți să sesisez Direcția de Sănătate Publică să verifice la acel centru de ștampile, care sunt documentele care stau la baza eliberării acestei ștampile. (...) Aș putea spune că suntem la faza No comment. Avem reguli, avem proceduri, avem tot ceea ce trebuie, important e să le respectăm. Mi se pare de noaptea minții, pe cuvânt. După tot ceea ce s-a întâmplat, după toate problemele, pentru că media le-a prezentat intens, să faci așa ceva... mi se pare... Da... Mi se pare extrem, extrem de grav!

Eliberarea unor astfel de ștampile în această manieră nu este un fenomen, susţin autorităţile. Există şi centre care cer documente oficiale cu codul de parafă eliberat de DSP.

Discuție cu vânzătoarea de la un centru de ștampile:

Vânzătoare - Un cod de parafă, ceva?

Reporter - E aici.

Vânzătoare - Nu. Un act îmi trebuie.

Reporter - Vă trebuie un act? Nu-l am la mine.

Vânzătoare - Îmi pare rău. Când îl aduceți...

În momentul de față, DSP urmează să demareze o anchetă la centrele de eliberare de parafe pentru medici.